钦定古今图书集成/方舆汇编/职方典/第1144卷 > 陵墓附
## 钦定古今图书集成/方舆汇编/职方典/第1144卷 > 陵墓附

本府。〈钟祥县附郭。〉

楚平王墓　，在郡城外二十里花林园路侧。楚昭王墓　，在县南八十里沮水西潭方堰，所谓“昭丘” 是也。

孙叔敖墓　在石板滩，又传在樠木山侧。樊妃冢　在府城西，松柏夹道。妃，春秋楚夫人也，没葬此。唐张九龄诗：“楚子初逞志，樊妃尝献箴。能令更择士，非复罢从禽。旧国皆湮灭，先王亦莫寻惟传贤媛陇，能结后人心。” 昔楚庄好猎，妃谏不止，乃不食禽兽之肉。王感之，勤于政事。大王冢　在县西五里，即关将军葬处。昔将军为吕蒙所袭，西保麦城，使人诱而获之，殁于覆舟山，葬此

马超墓　相传其墓有三，一在东门外聚奎井之旁。崇祯初，里人掘井，得髑髅如斗大，疑即超首也。或云在泰山庙旁，又云在教场关外。苏侍郎墓　在太阳山。宋人相传“奉命重修太阳寺” ，卒葬于此。

安陆侯吴复墓　在元庙观左。

郢靖王墓　在县东二十里宝鸡山。明太祖第二十三子。洪武二十四年，册封为郢王。永乐十年薨，谥曰“靖。” 旧有殿垣，今废。

梁庄王墓　在县东南三十里瑜灵山。明仁宗第九子。永乐二十二年，册封为梁王。正统六年薨，谥曰“庄。” 旧有殿垣，今废。

岳怀王墓　，在县东南二十里清平山。明兴王长子。生五日而薨，谥曰“怀。”

崇宁、善化二公主墓　一在城东双桥，一在丘公垱。崇宁长公主，兴王第一女。善化公主，兴王第二女。旧有祠宇碑亭，今废。

兴献遗陵　在本县松林山之原。世宗即位，封松林山为“德纯山” ，定曰“显陵” ，距县城十里许。旧有宫殿及司香火太监，今俱废。

徐明善墓　在县城东七里湾。原籍邵阳人，知钧州，致仕过郢，贫不能归，卒葬于此。

太仆寺卿欧阳东凤墓　在“黄汉垸。”

通政司刘道隆墓　在荷湖垸。

副使欧阳柏墓　在朱家岭。

刑部员外朱宗望墓　在《义丰垸》。

京山县

楚王墓　，在县北八十里。春秋时葬有大墓数十，莫详其名。

萧天子墓　在本县南五十里五泉旷野中。宋建炎间，有寇伐之，忽有黑蜂大如鸟，纷然四出。又有大蛇横墓，寇惧而止。按齐、梁诸帝陵墓俱在江东。梁元帝都江陵，其后为西魏所执，遇害。唐初萧铣称帝，亦于江陵。李孝恭破降，铣至长安不屈，见法，并不应有墓于此，不知何王，恐讹传也。

许相公墓　，即唐人许仲也，去城西五十里。唐时捐地与独孤标卓庵僧者。建炎间，有寇伐之，得黄金灯架、温玉铫及他物甚多。

市买娘子墓　，在本县东北六十里。昔富水市有女子，每至日暮，挈筥市鱼肉，人疑之，蹑其迹，但见冉冉入墓中，明日复来，众问之，不应，自是不复出。又其墓北有一高冢，上有大金牡丹，遇阴雨，人多见之，疑即其穴。建炎中，有寇伐之，中有花砖垒壁，可容十人，所得剪刀之属甚多。墓极高，居民每遇大水，皆迁寄其上。

杨仙墓　在本县办顿市。《宋志》：“宣政间，杨道人葬处，后建塔于墓。” 事见《列仙传》。

《新罗》太子墓　，在县东北七十里。墓甚高大。相传《新罗》国太子慕禅教，随其国僧入中国，居芭蕉寺，卒葬此。

郑獬墓　在本县东北九十里杨家河畔。獬宇毅夫，安州安陆人。少负俊才，流辈莫敢望。“登进士，当神宗时，拜翰林学士。为王安石所恶，出为侍读学士、知杭州。未几，徙青州。不肯散青苗钱，引疾祈闲，卒年五十一。家贫子弱，槁殡僧屋十馀年。滕甫为安州，始克葬。” 按：钟祥亦有獬墓，盖杨家河与安陆接壤故耳。

元德安路总管王公墓　，在县东六十里马耳山黄茅林，与下官厅相接，环亘十馀里，为王氏族居。每子孙登第，则虹见陂塘，五色照耀水上。又有瑞麦，一茎两穗者。有瑞莲，一干双蒂者。有荷叶，无种而生。灵芝产于墓前者，俱为“科名之兆焉。”

聂廉访墓　，在县南三十里大石山。至正元年正月葬，有《墓志铭》，今失。

唐奉先墓　在县西龙尾山。

齐河丞郑德旻墓　在县南四十里韩波岭外瓦庙东，今传官人坟。

张伦墓　在县西南山三十里庙冈坡。庐陵刘达己《铭》，孙从道附永丰罗真《铭》。

万安墓　，在县北五十里黑虎庙山。

严诚墓　在县南九十里南河洲。

黎永明墓　在县西七十里红花峪白云窝。国子祭酒鲁铎铭子奭谕葬附。

王希旦墓　在本县禅房山。户部主事张翊为之铭。

袁佐墓　，在县东北四十里界山。

邹杰墓　，在县南九十里大脊山。

胡伟墓　，在县西五十里官桥山。

王乔墓　，在县南十里天坡山。

张椿墓　，在县西五十里。

张表墓　在本县鸭嘴山。

郝承健墓　在本县南七十里大石山岭之西畈。

李维桢墓　在本县韩家港，谕葬。

刘侃墓　在本县独里冲。

郝敬墓　，在本县西二十里，青龙河东，花苑台西。

潜江县

都指挥佥事余陵墓　在本县荷湖垸，明洪武八年敕葬。

指挥佥事余威墓　在本县策口，明洪武十四年敕葬。

指挥郑忠墓　亦在本县策口，明洪武十五年敕葬。

按察使李忠信墓　在县西门外。

主簿任初灏墓　在县南门外。

御史任初珍墓　在本县南门内滨蒿陂湖之原。

都御史张师载墓　在县西北巴家洲。

御史严宾墓　在县西门外。子孙式微，墓亦湮没于荒烟矣。

吏部郎中欧阳蒸墓　在《黄汉垸》永兴铺。“征君张承宇墓　，在道仁垸。”

沔阳州

锺繇墓　在本州鸭儿垸。崇祯末，土人犁地得穴，渐深入。有碑，鑴“汉锺繇墓” 四字，旁注“汉锺繇自书。” 寻复之。今犹识其处。

陈友谅祖墓　在本州掘断山黄蓬东北。谅祖千一，本姓谢，赘于陈，遂从其姓。

布政虞信墓　，在沔阳江北。

郎中欧阳谦墓　在州中蒿岭。

郎中邵暹墓　在本州汉广门内。

尚书傅颐墓　在本州相见湾。

副使陈柏墓　在州江北苏阡。

“京兆陈文烛” 墓　，在石家垸。

费得智墓　，在营坊垸。

庶常费尚伊墓　在州麻港。

知县刘承谟墓　在州城外。

都护高本墓　在州北石垸。

知府陈勋墓　在沔阳江北。

知府刘钰墓　在州浮图垸。

知府董旭墓　在本州境内。

祭酒童承叙墓　在本州汉广门外。

副使吴钦墓　在岳庙

景陵县

古疑冢　在县东北。有八十冢，在诸流村，地名“长河” ，接应城界，乃“古疑冢” 也。

铜冢　在县东汉川界，亦古“疑冢。”

三烈墓　在景陵。儒学训导任高妻李氏并二女被盗劫不受辱，相率沈江，葬于此，建祠，春秋祭祀。

运使李庆墓　在县北诸葛岭，布政使何乔新铭。

祭酒鲁铎墓　在县东四十里，地名“正林。” 中宪徐麟墓　在县东段家嘴。

“中丞徐” 成位墓　在段家嘴，依父墓之旁。少保周嘉谟墓　在县东七十里松石湖。司徒陈学所墓　在松石湖。

学宪锺惺墓　在县笑城南鲁家畈。

解元谭元春墓　在白竹台祖茔侧，旁有坊金阁，公发解捐建于此。

荆门州

羊角哀墓　在州西南九十里。左伯桃墓亦在焉。昔羊角哀与伯桃为友，闻楚平王贤而归之，道遇雪，度不能俱生，乃并衣与角哀，伯桃入树死。角哀至楚为上大夫，王以伯桃贤，备礼葬之。角哀不忍己荣自尽，因附葬。

白公墓　在州南九十里。相传为“楚公子白胜墓。”

春申君墓　，在州西南九十里西藻湖东。尝于晴空无纤翳时，西山烟岚缕缕，不散如云。对岸有冢，名大冢头，离墓约十里许，两相对峙。汉娄扈将军之墓　，去州治三里，耕者于墓旁间获金银等器，且传有神牛时出没墓侧。沈约墓　在州西，其墓下有铭曰：“时日不利，不能归咸阳葬。”

“《尉迟》墓　” ，在州治南三十里，遗址尚存。

当阳县

楚三王墓　在本县湮沈湖侧。今两河口柏木港、花梨园诸处，皆传有华表出地尺馀。崇祯元年，土桥寺耕夫偶启一圹，见墓门扃闭云。又近紫盖山，有高氏暗冢七。

荆王墓　在本县黄泥冈。按汉、唐、宋封荆王者三，而汉荆王贾实居淮东，宋荆王未尝之国，惟唐荆王元景贞观十年徙封荆，寻为荆州都督，有惠政，后以罪诛，此或其墓也。

关壮缪墓　在县西五里，地名“章乡。” 明成化三年，知县黄恕奏请，春秋祀之。

胡光禄墓　在县北二十里苦竹溪。胡文定公父名渊，字泽之。文定为蔡京所恶，退居漳滨，迎父就养，卒葬于此。

胡文定公墓　在县北十五里龙泉上。明成化三年，知县黄恕奏请春秋祀之。墓祠即公旧居。后为书院，环墓，古松合抱者，尚存四十三株。干廉使墓　，在县西十五里。题云“山南江北道肃政廉访使干公之墓。”

聂炳墓　在本县玉泉东。元至正间，炳与红巾贼力战，死于黄沙铺，葬焉。。